Poging tot moord ondersoek ná hysbak valArgieffoto ŉ Saak van poging tot moord is aanhangig gemaak nadat dit aan die lig gekom het daar glo met ’n hysbak wat vier verdiepings geval het, gepeuter is. ’n Hysbak by die Mountweg-polisiestasie in Port Elizabeth het verlede maand vier verdiepings geval en sewe personeellede van die polisiediens is beseer. Brig. Marinda Mills, woordvoerder van die polisie, het gesê daar word nou ŉ saak van poging tot moord ondersoek. Drie mense word steeds in hospitale behandel ná die voorval. Die personeellede het in die hysbak vasgesit en het verskeie beserings, waaronder gebreekte bene en kopbeserings, opgedoen. Ander is vir skok behandel. Mills het bevestig die saak is deur die departement van openbare werke aanhangig gemaak nadat die hysbak deur ŉ privaatmaatskappy ondersoek is. Mills het gesê veertien van die hysbak se teenwigte, wat elk 70 kg weeg, was nie teenwoordig nie. Dit is ook nie die enigste hysbak by die Mountweg-polisiestasie wat buite werking was nie. Dae voor die voorval kon beamptes in ŉ ander deel van die stasie ook nie by hul kantore uitkom nie as gevolg van die gebreekte hysbakke.